Poštovane dame i gospodo, poštovani narodni poslanici, otvaram Svečanu sednicu Narodne skupštine Republike Srbije. Ovu svečanu sednicu sazvao sam na osnovu člana 86. stav 5. Ustava Republike Srbije, sa jednom tačkom – Polaganje zakletve predsednika Republike Srbije. Prelazimo na 1. tačku dnevnog reda: – POLAGANjE ZAKLETVE PREDSEDNIKA REPUBLIKE SRBIJE Svim narodnim poslanicima dostavljen je izveštaj Republičke izborne komisije o sprovedenim izborima za predsednika Republike Srbije, održanim 13. i 27. juna 2004. godine. Republička izborna komisija je, na osnovu utvrđenih rezultata glasanja, utvrdila da je Boris Tadić, sa osvojenih 1.681.528 glasova, dobio najveći broj glasova birača koji su glasali i da je, prema članu 5z, stav 5. Zakona o izboru predsednika Republike, izabran za predsednika Republike Srbije. [[Aplauz.]] Na taj način su se stekli uslovi da predsednik Republike Srbije, saglasno članu 86. stav 5. Ustava Republike Srbije, pred Narodnom skupštinom položi zakletvu. Obaveštavam vas da su pozvani da današnjoj Svečanoj sednici Narodne skupštine Republike Srbije, pored narodnih poslanika i izabranog predsednika Republike Srbije Borisa Tadića, prisustvuju: Vojislav Koštunica, predsednik Vlade Republike Srbije; Miroljub Labus, potpredsednik Vlade Republike Srbije i ministri u Vladi Republike Srbije; Zoran Šami, predsednik Skupštine Srbije i Crne Gore i predsednici poslaničkih grupa u Skupštini državne zajednice, koje čine poslanici izabrani u Narodnoj skupštini Republike Srbije; Slobodan Vučetić, predsednik Ustavnog suda Srbije; Janko Lazarević, v. d. predsednika Vrhovnog suda Srbije; Radovan Jelašić, guverner Narodne banke Srbije; Zoran Perović, predsednik Republičke izborne komisije; Njegova svetost patrijarh srpski gospodin Pavle; Stanislav Hočevar, beogradski nadbiskup i mitropolit; Muamer efendija Zukorlić, predsednik Mešihata Islamske zajednice Sandžaka i muftija sandžački; Hamdija efendija Jusufspahić, beogradski muftija; Isak Aciel, rabin Jevrejske zajednice u Srbiji i Crnoj Gori; Samuel Vrbovski, biskup Slovačke evangeličke crkve; Ištvan Čete Semeši, biskup Hrišćanske reformatske crkve i Arpad Dolinski, superintendent Evangeličke hrišćanske crkve. Dozvolite mi da u vaše i svoje ime pozdravim prisutne goste. [[Aplauz.]] Podsećam vas da se, prema članu 177. Poslovnika Narodne skupštine Republike Srbije, zakletva polaže čitanjem naglas Ustavom utvrđenog teksta zakletve. Posle pročitanog teksta, predsednik Republike potpisuje tekst zakletve. Molim gospodina Borisa Tadića, izabranog predsednika Republike Srbije, da pred Narodnom skupštinom Republike Srbije položi zakletvu.
"Zaklinjem se da ću sve svoje snage posvetiti očuvanju suverenosti i celine teritorije Republike Srbije, ostvarivanju ljudskih i građanskih sloboda i prava, poštovanju i odbrani Ustava i zakona, očuvanju mira i blagostanja svih građana Republike Srbije i da ću savesno i odgovorno ispunjavati sve svoje dužnosti." [[Aplauz.]]
Molim gospodina Borisa Tadića da potpiše tekst zakletve. Dozvolite mi da u vaše i svoje ime čestitam gospodinu Borisu Tadići i molim ga da uzme reč.
Poštovani predsedniče, poštovano predsedništvo, poštovani gosti, dame i gospodo poslanici, sama činjenica da sam do pre nekoliko dana sedeo u ovim poslaničkim klupama, u ovom parlamentu, govori da veoma dobro razumem ulogu i značaj parlamenta za stabilnost političkog sistema naše zemlje i svake zemlje. U tom smislu, mi danas zaokružujemo jedan proces institucionalizacije našeg društva. Tri institucije, u političkom smislu, predstavljaju temelj ove stabilnosti: to je parlament, to je Vlada i to je predsednik Republike. Uveren sam da ćemo u narednom periodu, dok sam predsednik Republike, sarađivati na obostranu korist svih institucija, u ime dobrobiti naših građana i stabilnosti našeg društva i države. Uveren sam da ova komunikacija između parlamenta i predsednika mora da obezbedi sa svoje strane sve ono što je potrebno da bi stabilnost ovog društva bila garant i njegovog prosperiteta. Smatram da u narednom periodu jeste važno da očuvamo zakonitost i ustavnost. Smatram da u narednom periodu jeste važno da razumemo državne i nacionalne prioritete i da u narednom periodu, koji neće biti lak i koji će, pre svega, karakterisati naše namere da se priključimo Evropskoj uniji, zbog boljeg života naših građana, sve institucije moraju da obave svoj deo posla. Uveravam vas da ću u tom smislu biti apsolutno odgovoran i da ću svom snagom koju imam, i svim onim sposobnostima kojima raspolažem, doprinositi stabilnosti, komunikaciji i radu institucija i stabilnosti ove naše zajednice. Još jednom vam se zahvaljujem na kolegijalnom radu u parlamentu, a i unapred se zahvaljujem na korektnom radu, imajući u vidu sada naše različite pozicije. Još jednom hvala. [[Aplauz.]]
Ovim činom gospodin Boris Tadić je stupio na dužnost predsednika Republike Srbije. Zaključujem svečanu sednicu Narodne skupštine Republike Srbije.